作者：杨无咎
词牌/韵律：解连环

paragraphs: 素书谁托。
嗟鳞沈雁断，水遥山邈。
问别来、几许离愁，但只觉衣宽，不禁消薄。
岁岁年年，又岂是、春光萧索。
自无心、强陪醉笑，负他满庭花药。
援琴试弹贺若。
尽清于别鹤，悲甚霜角。
怎似得、斜拥檀槽，看小品吟商，玉纤推却。
旋暖熏炉，更自炷、龙津双萼。
正怀思、又还夜永，烛花自落。